આ અભિયાનની વિસ્તૃત માહિતી આપતા કલેકટર રવિ શંકરે જણાવ્યુ હતુ કે, આ અભિયાન હેઠળ જામનગર જિલ્લામાં આરોગ્ય વિભાગ જિલ્લા પંચાયત દ્વારા જિલ્લાના 9 માસથી 15 વર્ષ સુધીના 1,88,586 જેટલા બાળકોને ઓરી-રૂબેલાની રસી આપવામાં આવશે. રસીકરણ અભિયાનમાં આરોગ્ય વિભાગની સાથે સાથે શિક્ષણ અને આઇ.સી.ડી.એસ. વિભાગ પણ જોડાશે. ઓરી-રૂબેલાની આ રસી આગામી 16 જુલાઇથી જિલ્લાની તમામ સરકારી તેમજ પ્રાઇવેટ શાળાઓમાં 5 થી 15 વર્ષની ઉમરના બાળકોને અને આઉટ રિચ સેશનમાં શાળા અને આંગણવાડીમાં ન જતા બાળકો, વાડી વિસ્તાર અને ઔદ્યોગિક વસાહતોમાં વસવાટ કરતા પરિવારોના બાળકોને તેમજ આરોગ્ય કેન્દ્રો પર આવતા બાળકોને આપવામાં આવનાર છે. અગાઉ બાળકે રૂટીન ઇમ્યુનાઇઝેશનમાં ઓરી-રૂબેલાની રસી લઇ લીધી હોય તો પણ આ અભિયાનમાં આ રસી વધારાના ડોઝ તરીકે લેવાની રહેશે.